Source: https://e-justice.europa.eu/content_interim_and_precautionary_measures-78-be-mt.do?init=true&member=1
Timestamp: 2020-02-20 05:08:05+00:00
Document Index: 1197449

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Miżuri interim u kawtelatorji - Belġju
L-iskop tal-miżuri ta’ prekawzjoni (mesures conservatoires/bewarende maatregelen) huwa li jiżgura li d-drittijiet jiġu ppreservati. Fil-prattika, il-kredituri jistgħu jużaw dawn il-miżuri biex jipproteġu lilhom infushom kontra r-riskju li ma jirċevux il-ħlas mingħand id-debituri tagħhom.
Fil-każ li l-miżuri purament ta’ prekawzjoni ma jkunux biżżejjed, il-qorti tista’ tordna miżuri interim (mesures provisoires/voorlopige maatregelen) b’konsegwenzi komparabbli għal dawk tad-deċiżjoni mistennija fil-kawża prinċipali. Is-sentenza finali tista’ tikkonferma dawn il-miżuri interim jew treġġagħhom lura.
Il-qorti tista’ tordna miżuri interim u ta’ prekawzjoni fir-rigward tal-assi tad-debitur. Għall-iskop tal-irkupru tad-djun, il-prinċipju japplika li d-debitur huwa responsabbli biex iħallas id-dejn mill-assi kollha tiegħu jew tagħha, sew mobbli (flus, għamara, ġojjelli, ishma) jew immobbli (art, bini, abitazzjoni residenzjali). Il-kredituri jistgħu wkoll jasserixxu drittijiet li għandu d-debitur tagħhom minfloku (bilanċi tal-bank, pagi).
1.1. Miżuri ta’ prekawzjoni
A. Sekwestru preventiv
F’każijiet urġenti, kwalunkwe kreditur jista’ jitlob lill-qorti għal permess biex timponi sekwestru preventiv (saisie conservatoire/bewarend beslag) fuq kwalunkwe assi li jappartjenu lid-debitur li jistgħu jkunu soġġetti għal sekwestru (l-Artikolu 1413 tal-Kodiċi Ġudizzjarju (Code judiciaire/Gerechtelijk Wetboek)). Id-debitur imbagħad ma jkunx jista’ aktar jiddisponi liberament mill-assi li jkunu soġġetti għal sekwestru. Dan ifisser li d-debitur ma jkunx jista’ aktar ibigħ, jagħti b’donazzjoni jew jipoteka dawn l-assi. It-tneħħija tas-setgħa tad-disponiment tapplika biss favur il-kreditur li jagħmel is-sekwestru preventiv: id-debitur jibqa’ s-sid tal-assi u jżomm id-dritt li jagħmel użu minnhom u li jieħu l-profitt minn fuqhom.
B. Sekwestru
Is-sekwestru (séquestre/sekwester) huwa d-depożitu tal-assi kkontestati f’kustodja sakemm tingħata s-sentenza finali (l-Artikolu 1955 et seq. tal-Kodiċi Ċivili (Code civil/Burgerlijk Wetboek)). Is-sekwestru jista’ jiġi miftiehem bejn il-partijiet (séquestre conventionnel/conventioneel sekwester) jew ordnat mill-qorti (séquestre judiciaire/gerechtelijk sekwester). B’kuntrast ma’ depożiti ordinarji, is-sekwestri jistgħu japplikaw ukoll għal assi immobbli (l-Artikolu 1959 tal-Kodiċi Ċivili).
C. Inventarju
L-iskop tal-inventarju (inventaire/inventaris jew boedelbeschrijving) huwa li jiddetermina l-assi li jiffurmaw il-proprjetà, il-proprjetà konġunta bejn il-miżżewġin, jew il-proprjetà indiviża (l-Artikolu 1175 tal-Kodiċi Ġudizzjarju), fuq it-talba tal-kredituri, tal-konjuġi jew tal-werrieta konġunti. Il-partijiet li jitolbu l-inventarju huma intitolati li jagħżlu nutar li jelenka l-assi f’dokument pubbliku. Fil-każ ta’ nuqqas ta’ qbil, jinħatar nutar mill-qorti tal-paċi (juge de paix/vrederechter) (l-Artikolu 1178 tal-Kodiċi Ġudizzjarju). Il-qorti tal-paċi jkollha wkoll ġurisdizzjoni biex issolvi kwalunkwe tilwim.
D. Tqegħid taħt siġill
Il-konsegwenza tat-tqegħid tal-assi taħt siġill (apposition des scellés/verzegeling) hija li fil-prattika ma jibqgħux disponibbli. Fejn hemm raġuni serja biex isir hekk, il-kreditur, il-konjuġi jew il-werriet jista’ jitlob li jitqiegħdu siġilli fuq l-assi li jiffurmaw parti mill-proprjetà, mill-proprjetà konġunta bejn il-miżżewġin jew mill-proprjetà indiviża (l-Artikolu 1148 tal-Kodiċi Ġudizzjarju). It-talba ssir lill-qorti tal-paċi. Il-qorti tal-paċi tista’ tordna t-tneħħija tas-siġilli fuq talba tar-rikorrent oriġinali jew tal-kreditur, tal-konjuġi jew tal-werriet. Kull oġġezzjoni għat-tneħħija tas-siġilli għandha wkoll titressaq quddiem il-qorti tal-paċi.
Il-miżuri interim huma miżuri li jistgħu jiġu revokati jew imreġġa’ lura. Dawn jistgħu jiġu ordnati fi proċedimenti interlokutorji (référé/kort geding) jew fil-kawża prinċipali fil-każ.
1.3. Infurzar proviżorju
Sentenza li tkun ingħatat imma li għadha miftuħa għall-kontestazzjoni tista’ tiġi infurzata fuq bażi proviżorja, taħt kundizzjonijiet stretti.
Soġġett għall-eċċezzjonijiet stabbiliti bil-liġi, jew fejn il-qorti tiddeċiedi mod ieħor f’deċiżjoni motivata b’mod speċjali, u mingħajr preġudizzju għall-Artikolu 1414, l-oġġezzjoni (opposition/verzet) ippreżentata kontra s-sentenza finali fil-kawża prinċipali tissospendi l-infurzar tagħha.
Soġġett għall-eċċezzjonijiet stabbiliti bil-liġi, jew fejn il-qorti tiddeċiedi mod ieħor permezz ta’ deċiżjoni motivata b’mod speċjali, u mingħajr preġudizzju għall-Artikolu 1414, is-sentenza finali fil-kawża prinċipali hija proviżorjament infurzabbli, minkejja kwalunkwe appell (appel/hoger beroep), u mingħajr ma tkun meħtieġa garanzija sakemm il-qorti ma tkunx ordnat li tingħata garanzija (l-Artikolu 1397 tal-Kodiċi Ġudizzjarju).
Il-persuna li tkun kisbet sentenza favur tagħha, anke f’pajjiż ieħor, tista’ tagħti struzzjonijiet lill-uffiċjal ġudizzjarju (huissier de justice/gerechtsdeurwaarder) biex iqiegħed l-assi tad-debitur tas-sentenza taħt sekwestru preventiv. Fin-nuqqas ta’ sentenza bħal din, is-sekwestru preventiv jeħtieġ ordni tal-qorti.
L-applikazzjoni ssir lill-imħallef tas-sekwestri preventivi (juge des saisies/beslagrechter) u tiġi eżaminata bl-istess mod bħal applikazzjoni fi proċedimenti interlokutorji (l-Artikolu 1395 tal-Kodiċi Ġudizzjarju). Għandu jkun hemm mill-inqas jumejn bejn it-taħrika u s-seduta, iżda dan il-perjodu jista’ jitqassar f’każijiet urġenti.
L-applikazzjoni ex parte (requête unilatérale/eenzijdig verzoekschrift) li tfittex sekwestru preventiv tiġi sottomessa minn avukat lill-imħallef tas-sekwestri, li jista’ jawtorizza s-sekwestru preventiv. L-imħallef tas-sekwestri preventivi għandu joħroġ ordni fi żmien tmint ijiem. L-ordni u l-avviż tas-sekwestru preventiv għandhom jiġu notifikati minn uffiċjal ġudizzjarju lid-debitur tas-sentenza, biex jiġi żgurat li d-debitur ikun konxju tal-proċedimenti miġjuba kontrih/a.
L-ordni hija proviżorjament infurzabbli mingħajr aktar formalità, iżda torbot biss bejn il-partijiet. L-imħallef tas-sekwestri preventivi jista’ fi kwalunkwe ħin ivarja jew iwarrab l-ordni minħabba bidla fiċ-ċirkostanzi. Il-ħlas impost mill-uffiċjal ġudizzjarju huwa ddeterminat bid-Digriet Irjali tat-30 ta’ Novembru 1976 (ippubblikat fil-gazzetta uffiċjali tat-8 ta’ Frar 1977).
Fil-każ ta’ sekwestru bi ftehim, il-ftehim validu bejn il-partijiet huwa biżżejjed, u l-ebda ordni tal-qorti mhi meħtieġa. Is-sekwestru jista’ jiġi ordnat ukoll minn qorti.
Fi kwalunkwe każ, id-depożitarju (gardien judiciaire/gerechtelijke bewaarder) se jiġi maħtur, jew fil-ftehim jew mill-qorti. Id-depożitarju għandu jeżerċita l-attenzjoni kollha dovuta fir-rigward tal-assi fdati lilu jew lilha. Huwa jew hija għandhom jirritornaw l-assi meta jintemm is-sekwestru. Id-depożitarju huwa intitolat li jirċievi salarju stabbilit bil-liġi (l-Artikolu 1962, it-tielet paragrafu, tal-Kodiċi Ċivili).
Il-miżuri interim għandhom jintalbu mill-qorti, jew fi proċedimenti interlokutorji jew fil-kawża prinċipali. Jistgħu jiġu ordnati wkoll minn arbitru (l-Artikolu 1696 tal-Kodiċi Ġudizzjarju).
L-imħallef li jippresjedi l-qorti tal-prim’istanza (tribunal de première instance/rechtbank van eerste aanleg) jista’ jordna miżura interim fi kwalunkwe każ urġenti li bil-liġi ma taqax barra mill-ġurisdizzjoni tal-qrati (l-Artikolu 584, l-ewwel paragrafu, tal-Kodiċi Ġudizzjarju). Tali miżura għandha tkun purament proviżorja u ma jista’ jkollha l-ebda effett finali u irrevokabbli. L-imħallfin li jippresjedu t-tribunal tax-xogħol (tribunal du travail/arbeidsrechtbank) u l-qorti kummerċjali (tribunal de commerce/rechtbank van koophandel) jistgħu wkoll jordnaw miżuri interim f’każijiet urġenti li jaqgħu fil-ġurisdizzjoni tal-qrati tagħhom.
L-ordni li ssir fil-proċedimenti interlokutorji ma tistax tippreġudika s-sentenza fuq il-merti fil-kawża prinċipali, li jfisser li torbot biss lill-partijiet. L-imħallef fil-kawża prinċipali ma jista’ jkun marbut bl-ebda mod b’ordni bħal din; l-imħallef tas-sekwestri jista’ jordna biss miżuri interim.
Fi proċedimenti ta’ divorzju, l-imħallef li jippresjedi l-qorti tal-familja (tribunal de la famille/familierechtbank) jista’ jordna miżuri interim relatati mal-persuna, il-manteniment u l-assi tal-konjuġi u t-tfal tagħhom (l-Artikolu 1280, l-ewwel paragrafu, tal-Kodiċi Ġudizzjarju).
L-uffiċjal ġudizzjarju jagħti avviż tal-miżuri li ġew ordnati fuq il-parti opposta, u jistieden lill-parti opposta biex tikkonforma ma’ dawk il-miżuri, jekk meħtieġ taħt theddida ta’ infurzar mill-awtoritajiet jew ta’ ħlas perjodiku ta’ penali. Il-ħlas impost mill-uffiċjal ġudizzjarju huwa ddeterminat bid-Digriet Irjali tat-30 ta’ Novembru 1976 (ippubblikat fil-gazzetta uffiċjali tat-8 ta’ Frar 1977).
Meta tiddeċiedi fl-ewwel istanza, il-qorti tal-paċi tista’ tordna miżuri interim għall-perjodu ta’ żmien li matulu l-konjuġi jew il-koabitanti legali li r-relazzjoni tagħhom tkun tkissret jibqgħu jgħixu flimkien. Tali miżuri jistgħu jirrelataw, pereżempju, għad-dar tal-familja, għat-tfal, jew għall-assi tat-tfal. Dawn il-miżuri huma biss proviżorji u jintemmu meta l-konjuġi jew il-koabitanti legali jieqfu jgħixu flimkien. Ma jiddeterminawx l-arranġamenti fit-tul li jistgħu jsegwu d-divorzju. L-arranġamenti finali wara d-divorzju għandhom jiġu deċiżi mill-qorti tal-prim’istanza.
D. Infurzar proviżorju
Is-sentenza tinkludi formola ta’ infurzar. Madankollu, sakemm is-sentenza ma tkunx miftuħa aktar għal kwalunkwe kontestazzjoni li tista’ tissospendiha, ma tistax tiġi infurzata. Soġġett għall-eċċezzjonijiet stabbiliti bil-liġi, jew fejn il-qorti tiddeċiedi mod ieħor permezz ta’ deċiżjoni motivata b’mod speċjali, l-infurzar huwa sospiż sakemm tkun tista’ ssir oġġezzjoni, imma mhux bil-possibbiltà ta’ appell lil qorti superjuri jew appell fuq punti tal-liġi lill-Qorti tal-Kassazzjoni (Cour de cassation/Hof van Cassatie) (l-Artikolu 1397 tal-Kodiċi Ġudizzjarju).
L-imħallef li ta s-sentenza jista’ jawtorizza l-infurzar tagħha fuq bażi proviżorja, ħlief f’każijiet fejn dan huwa pprojbit bil-liġi (l-Artikolu 1399 tal-Kodiċi Ġudizzjarju), bħal każijiet li jikkonċernaw l-istatus personali.
Jekk ikun possibbli l-infurzar proviżorju, dan isir b’riskju għar-rikorrent. L-imħallef jista’ jitlob lil dik il-parti tipprovdi garanzija qabel ma s-sentenza tiġi infurzata b’mod proviżorju (l-Artikolu 1400 tal-Kodiċi Ġudizzjarju). Dan ifisser li l-parti jista’ ikollha s-sentenza infurzata b’mod proviżorju, iżda trid tiddepożita somma flus jew garanzija bankarja mal-Fond tad-Depożiti u l-Kunsinni (Caisse des dépôts et consignations/Deposito- en Consignatiekas). Dan għaliex is-sentenza tista’ tvarja fl-appell u l-konvenut jista’ ikun intitolat għal kumpens.
Is-sekwestru preventiv jista’ jiġi ordnat biss f’każijiet urġenti u jekk id-dejn huwa ċert, ta’ ammont fiss u dovut.
L-urġenza teħtieġ li s-solvenza tad-debitur tkun mhedda, u b’hekk tipperikola d-drittijiet tal-kreditur fuq l-assi tad-debitur. Is-sekwestru preventiv ma jistax jintuża bħala mezz biex issir pressjoni, imma huwa permess meta, fuq il-bażi ta’ kriterji oġġettivi, is-sitwazzjoni finanzjarja tad-debitur tkun kompromessa. Għandu jkun hemm urġenza kemm meta s-sekwestru preventiv jiġi ordnat kif ukoll fi kwalunkwe ħin meta l-qorti tkun meħtieġa tiddeċiedi dwar il-kontinwazzjoni tiegħu.
It-talba tal-kreditur trid tkun ċerta, li jfisser li għandha tidher li hija ġġustifikata biżżejjed u lil hinn minn tilwima raġonevoli. Għandha tkun ukoll ta’ ammont fiss. L-ammont tat-talba jrid ikun ġie ddeterminat jew għall-inqas ikun jista’ jiġi stmat b’mod proviżorju. Jekk l-ammont eżatt tad-dejn ikun għadu ma ġiex stabbilit, dan jiġi stmat mill-qorti. Finalment, il-ħlas tad-dejn irid ikun dovut: fi kliem ieħor, il-kreditur irid ikun intitolat li jitlob il-ħlas. L-Artikolu 1415 tal-Kodiċi Ġudizzjarju jikkwalifika din il-kundizzjoni sabiex it-talbiet fir-rigward ta’ dħul regolari fil-futur (manteniment, kera, imgħax) u anke talbiet kontinġenti jew potenzjali jistgħu jkunu eliġibbli wkoll għal sekwestru preventiv.
Il-qorti tista’ tordna s-sekwestru tal-assi mobbli li jkunu taħt sekwestru, il-proprjetà mobbli jew immobbli li s-sjieda jew il-pussess tagħhom huma kontestati bejn żewġ persuni jew aktar, u l-oġġetti li d-debitur qed joffri sabiex iħallas id-dejn (l-Artikolu 1961 tal-Kodiċi Ċivili). F’termini ġenerali, din ir-regola tapplika kull meta ċ-ċirkostanzi tal-każ jiġġustifikaw l-użu ta’ sekwestru bħala forma ta’ miżura ta’ prekawzjoni biex tiżgura li l-oġġetti jibqgħu kif inhuma, mingħajr ma tkun kompromessa kwalunkwe soluzzjoni finali. L-urġenza hija irrilevanti. Il-qorti, madankollu, se teżerċita kawtela meta tordna s-sekwestru, minħabba li hija miżura serja u eċċezzjonali li tista’ tingħata biss fejn hemm raġunijiet biżżejjed u importanti għaliha.
Il-proċedimenti interlokutorji li jitolbu miżuri interim jistgħu jitressqu biss jekk il-każ ikun tant urġenti li sakemm ma jittiħdux miżuri immedjatament ir-rikorrent se jsofri telf sostanzjali jew żvantaġġ serju. L-urġenza hija għalhekk rekwiżit essenzjali fil-proċedimenti interlokutorji.
Il-miżuri interim mogħtija fil-kawża prinċipali għandhom ikunu wkoll kwistjoni ta’ urġenza. Huwa għalhekk li dawn il-miżuri huma wkoll magħrufa bħala “miżuri proviżorji urġenti” (mesures provisoires urgentes/dringende voorlopige maatregelen) meta jintalbu mill-qorti tal-paċi.
Il-kriterju użat mill-qorti meta tiddeċiedi jekk tippermettix jew tiċħadx l-infurzar proviżorju huwa l-periklu għall-kreditur li l-parti opposta ddewwem jew tipprevjeni bla bżonn l-infurzar tas-sentenza. Jekk il-parti opposta tressaq oġġezzjoni jew appell biss biex tipprevjeni milli s-sentenza tiġi infurzata, dan iwassal lill-qorti li tat is-sentenza biex tordna l-infurzar proviżorju. Madankollu, dan huwa pprojbit f’ċerti każijiet (ara hawn fuq).
It-tipi kollha tal-assi (mobbli, immobbli, intanġibbli) jistgħu jkunu soġġetti għal sekwestru preventiv. Ċerti assi ma jistgħux, madankollu, jkunu soġġetti għal sekwestru preventiv, jew jistgħu jkunu soġġetti għal sekwestru preventiv parzjalment biss. L-ineliġibbiltà tagħhom li jkunu soġġetti għal sekwestru preventiv tirriżulta mil-liġi, min-natura tal-assi, jew mir-rabta li teżisti bejn l-assi u d-debitur.
L-assi li ma jistgħux ikunu soġġetti għal sekwestru preventiv huma elenkati fl-Artikolu 1408 tal-Kodiċi Ġudizzjarju. Fil-qosor, dawn huma assi indispensabbli għad-debitur, li huma meħtieġa biex jitkomplew l-istudji jew it-taħriġ vokazzjonali tad-debitur jew tat-tfal tad-debitur, li huma essenzjali għall-professjoni tad-debitur, jew li huma meħtieġa għal qima reliġjuża, kif ukoll għall-ikel u għall-fjuwil. L-Artikolu 1410(2) tal-Kodiċi Ġudizzjarju jindika t-tipi ta’ talbiet li qatt ma jistgħu jkunu soġġetti għal sekwestru preventiv, b’mod partikolari talbiet għal benefiċċji tal-familja u l-paga minima.
Is-salarju u dħul simili tad-debitur jistgħu jkunu soġġetti għal sekwestru preventiv parzjalment biss. L-ammonti kkonċernati jiġu ddeterminati fl-Artikolu 1409(1) tal-Kodiċi Ġudizzjarju u huma aġġustati kull sena permezz ta’ Digriet Irjali fuq il-bażi tal-indiċi tal-prezzijiet għall-konsumatur. L-Artikolu 1410(1) tal-Kodiċi Ġudizzjarju jestendi l-firxa tal-eliġibbiltà għal sekwestru preventiv parzjali biex jinkludi ħlasijiet ta’ manteniment proviżorji u finali, pensjonijiet, benefiċċji tal-qgħad, u allowances għal inkapaċità għax-xogħol u diżabilità.
L-assi li se jkunu soġġetti għal sekwestru preventiv huma elenkati mill-uffiċjal ġudizzjarju f’rekord uffiċjali, bil-ħsieb tal-bejgħ possibli tagħhom fil-futur, sakemm ma jkunx jista’ jintlaħaq ftehim mal-kreditur permezz tal-uffiċjal ġudizzjarju. Huwa strettament ipprojbit li jinħbew l-assi li ġew irreġistrati minn uffiċjal ġudizzjarju u tali azzjoni tista’ tirriżulta fi prosekuzzjoni kriminali.
Il-qorti tista’ tordna s-sekwestru tal-assi mobbli ta’ debitur li jkunu ġew soġġetti għal sekwestru preventiv, tal-proprjetà mobbli jew immobbli li s-sjieda jew il-pussess tagħhom hija f’tilwima bejn żewġ persuni jew aktar, u tal-oġġetti li d-debitur ikun qed joffri sabiex iħallas id-dejn (l-Artikolu 1961 tal-Kodiċi Ċivili).
Il-miżuri interim jistgħu jiġu ordnati fi proċedimenti interlokutorji f’każijiet ta’ kwalunkwe xorta. L-imħallef li jippresjedi l-qorti tal-prim’istanza għandu ġurisdizzjoni fit-tipi kollha ta’ tilwim ċivili taħt il-liġi ordinarja. Il-każijiet taħt il-liġi tax-xogħol jew il-liġi kummerċjali huma ttrattati mill-imħallef li jippresjedi t-tribunal tax-xogħol jew il-qorti kummerċjali.
Il-qorti tal-familja tista’ tordna miżuri interim għal perjodu ta’ żmien li matulu l-partijiet ikomplu jgħixu flimkien. Dawn il-miżuri jistgħu jirrelataw, pereżempju, għad-dar tal-familja, għat-tfal jew għall-assi tat-tfal. Madankollu, dan japplika biss għall-koppji miżżewġa (l-Artikolu 223(1) tal-Kodiċi Ċivili) u għall-koabitanti legali (l-Artikolu 1479(1) tal-Kodiċi Ċivili), u mhux għall-koabitanti de facto.
Fil-prinċipju, is-sentenzi kollha jistgħu jiġu infurzati b’mod proviżorju jekk il-qorti tordna hekk, ħlief fejn dan huwa pprojbit bil-liġi (l-Artikolu 1399 tal-Kodiċi Ġudizzjarju).
Id-debitur tas-sentenza ma jitlifx id-drittijiet tas-sjieda jew tal-assi soġġetti għal sekwestru preventiv jew id-drittijiet li jużahom u li jieħu l-profitt minn fuqhom (użu, kiri, dħul, profitti). L-effett ta’ sekwestru preventiv huwa biss li l-assi ma jistgħux jinbiegħu jew jiġu ipotekati. It-tneħħija ta’ din is-setgħa ta’ dispożizzjoni tfisser li kwalunkwe tranżazzjoni bħal din li madankollu tiġi konkluża mid-debitur tas-sentenza tkun valida fiha nnifisha iżda ma tkunx effettiva kontra l-kreditur tas-sentenza. Il-kreditur ma għandux għalfejn jieħu kont ta’ tali tranżazzjoni u jista’ jaġixxi daqs li kieku ma kinitx teżisti.
Bħal f’depożiti ordinarji, is-sekwestru jfisser li l-pussess materjali tal-assi jiġi ttrasferit lid-depożitarju. L-uniċi miżuri li d-depożitarju jista’ jieħu huma miżuri maħsuba biex jippreservaw l-assi.
L-infurzar proviżorju jfisser li s-sentenza tiġi infurzata minkejja l-possibbiltà li tista’ tiġi varjata fl-appell jew jekk tiġi ppreżentata oġġezzjoni. Ir-rikorrent jieħu r-riskju assoċjat mal-infurzar (ara hawn fuq).
Is-sekwestru preventiv huwa soġġett għal limitu ta’ żmien, li fil-prinċipju huwa ta’ tliet snin. L-imħallef tas-sekwestri preventivi jista’, madankollu, jiffissa limitu ta’ żmien iqsar. Is-sekwestru preventiv jista’ jiġġedded sakemm il-limitu ta’ żmien inizjali ma jkunx skada. It-tiġdid – li huwa, fil-fatt, estensjoni tal-limitu ta’ żmien eżistenti – huwa permess meta jkun hemm raġunijiet validi għat-tiġdid tas-sekwestru preventiv u l-urġenza tas-sitwazzjoni ma tkunx inbidlet.
Il-liġi ma timponi l-ebda limitu ta’ żmien fuq is-sekwestru. Jekk ma jkunx hemm aktar ir-riskju li l-assi ma jistgħux jiġu ppreservati kif inhuma u li s-soluzzjoni finali tista’ konsegwentement tkun kompromessa, is-sekwestru jitneħħa.
Il-liġi ma timponi l-ebda limitu ta’ żmien fuq il-miżuri interim. Is-sentenza finali fit-tilwima tista’ tikkonferma jew treġġa’ lura miżuri bħal dawn.
Jekk l-imħallef tas-sekwestri preventivi jirrifjuta l-awtorizzazzjoni għal sekwestru preventiv, il-kreditur tas-sentenza jista’ jikkontesta l-ordni tal-imħallef fi żmien xahar minn meta jkun ġie notifikat (l-Artikolu 1419, l-ewwel paragrafu, u l-Artikolu 1031 tal-Kodiċi Ġudizzjarju). Il-każ jiġi ttrattat bl-istess mod bħal quddiem l-ewwel imħallef; is-sentenza tingħata mill-qorti fl-awli (en chambre du conseil/in raadkamer). Jekk imbagħad jingħata permess għas-sekwestru preventiv, u d-debitur tas-sentenza jixtieq jipprevjeni s-sekwestru preventiv, id-debitur tas-sentenza għandu jressaq oġġezzjoni bħala parti terza affettwata (tierce opposition/derdenverzet) quddiem il-qorti tal-appell (cour d’appel/hof van beroep) .
Jekk l-imħallef tas-sekwestri preventivi jagħti l-awtorizzazzjoni għal sekwestru preventiv, id-debitur tas-sentenza jew kwalunkwe parti interessata oħra jistgħu bl-istess mod joġġezzjonaw kontra dik l-ordni bħala parti terza affettwata (l-Artikolu 1419 tal-Kodiċi Ġudizzjarju). L-oġġezzjoni għandha tinbeda fi żmien xahar mid-data meta tiġi notifikata l-ordni li tawtorizza s-sekwestru preventiv, u tinstema’ mill-imħallef li jkun ħareġ l-ordni (l-Artikolu 1125 tal-Kodiċi Ġudizzjarju). Sakemm l-imħallef tas-sekwestri preventivi ma jagħtix sospensjoni tal-infurzar, tali oġġezzjoni ma jkollhiex effett sospensiv.
Mhux applikabbli fil-każ ta’ sekwestru miftiehem bejn il-partijiet.
Is-sekwestru ordnat minn qorti huwa deċiżjoni tal-qorti li tista’ tiġi kkontestata permezz tal-mezzi ordinarji previsti fil-Kodiċi Ġudizzjarju.
Kwalunkwe parti li tikkunsidra lilha nnifisha inġurjata b’ordni maħruġa fi proċedimenti interlokutorji tista’ tressaq oġġezzjoni jew appell. L-appelli kontra l-ordnijiet maħruġa mill-imħallef li jippresjedi l-qorti tal-prim’istanza jew il-qorti kummerċjali jinstemgħu mill-qorti tal-appell. L-appelli kontra l-ordnijiet maħruġa mill-imħallef li jippresjedi t-tribunal tax-xogħol għandhom jiġu ppreżentati lill-qorti tax-xogħol (cour du travail/arbeidshof).
Il-limitu ta’ żmien għal oġġezzjoni jew appell huwa ta’ xahar mid-data minn meta l-ordni tiġi nnotifikata mill-uffiċjal ġudizzjarju jekk il-proċedimenti jkunu nbdew permezz ta’ taħrika (assignation/dagvaarding) jew ta’ dehra volontarja (comparution volontaire/vrijwillige verschijning), u ta’ xahar mid-data minn meta l-ordni tiġi nnotifikata b’ittra speċjali rreġistrata (pli judiciaire/gerechtsbrief) jekk l-ordni tkun inħarġet wara applikazzjoni ex parte.
L-infurzar proviżorju mhux miftuħ għall-appell. Il-qorti tal-appell ma tista’ taħt l-ebda ċirkostanza tipprojbixxi jew tissospendi l-infurzar ta’ sentenza (l-Artikolu 1402 tal-Kodiċi Ġudizzjarju).
L-aħħar aġġornament: 24/10/2019